Tweede persoon sterf in reksprongongeluk in SpanjeKleyo de Abreu Foto: Facebook Daar is kommer oor die veiligheid van reksprong-entoesiaste nadat ŉ 17-jarige meisie van Nederland Maandagaand in Spanje gesterf het. Die meisie, wie se naam nie bekend gemaak is nie, het van ŉ 40 meter hoë brug afgespring naby Cabezon de la Sal, Cantabria. Sy het daar naby saam met ŉ groep uitlanders gekamp en is die tweede persoon binne ŉ maand om tydens ŉ reksprong in Spanje te sterf. Kleyo de Abreu, ŉ 23-jarige vrou van Engeland wat in Suid-Afrika grootgeword het, het in Pinos de Valle in Granada gesterf. Dit wil voorkom of ŉ gebrek aan kommunikasie moontlik gelei het tot die tragedie in Granada, aangesien die vrou gespring het terwyl die gids nog die lengte van haar tou nagegaan het. Die omstandighede rondom Maandag se tragedie is nog nie duidelik nie. Die meisie het 40 meter ver geval en in ŉ droë rivierbed beland. Sy was deel van ŉ georganiseerde toergroep, gelei deur ŉ gids.